CELEX: 32015D0887
Language: el
Date: 2015-06-09 00:00:00
Title: Εκτελεστική απόφαση (EE) 2015/887 της Επιτροπής, της 9ης Ιουνίου 2015, σχετικά με την αναγνώριση του συστήματος «Scottish Quality Farm Assured Combinable Crops Limited» για την απόδειξη της συμμόρφωσης με τα κριτήρια αειφορίας στο πλαίσιο των οδηγιών του Ευρωπαϊκού Κοινοβουλίου και του Συμβουλίου 98/70/ΕΚ και 2009/28/ΕΚ και την κατάργηση της εκτελεστικής απόφασης 2012/427/ΕΕ της Επιτροπής

10.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/17
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/887 ΤΗΣ ΕΠΙΤΡΟΠΉΣ
   της 9ης Ιουνίου 2015
   σχετικά με την αναγνώριση του συστήματος «Scottish Quality Farm Assured Combinable Crops Limited» για την απόδειξη της συμμόρφωσης με τα κριτήρια αειφορίας στο πλαίσιο των οδηγιών του Ευρωπαϊκού Κοινοβουλίου και του Συμβουλίου 98/70/ΕΚ και 2009/28/ΕΚ και την κατάργηση της εκτελεστικής απόφασης 2012/427/ΕΕ της Επιτροπής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (1), και ιδίως το άρθρο 7γ παράγραφος 6,
   Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (2), και ιδίως το άρθρο 18 παράγραφος 6,
   Μετά από διαβούλευση με την επιτροπή για την αειφορία των βιοκαυσίμων και βιορευστών,
   Εκτιμώντας τα ακόλουθα:
   
               (1)
            
            
               Αμφότερες οι οδηγίες 98/70/ΕΚ και 2009/28/ΕΚ ορίζουν κριτήρια αειφορίας για τα βιοκαύσιμα. Οι διατάξεις των άρθρων 7β, 7γ και του παραρτήματος IV της οδηγίας 98/70/ΕΚ είναι παρεμφερείς με τις διατάξεις των άρθρων 17, 18 και του παραρτήματος V της οδηγίας 2009/28/ΕΚ.
            
         
               (2)
            
            
               Όταν πρόκειται να ληφθούν υπόψη τα βιοκαύσιμα και τα βιορευστά για τους σκοπούς που αναφέρονται στο άρθρο 17 παράγραφος 1 στοιχεία α), β) και γ) της οδηγίας 2009/28/ΕΚ, τα κράτη μέλη θα πρέπει να απαιτούν από τους οικονομικούς φορείς να αποδείξουν τη συμμόρφωση των βιοκαυσίμων και των βιορευστών με τα κριτήρια αειφορίας που ορίζονται στο άρθρο 17 παράγραφοι 2 έως 5 της οδηγίας 2009/28/ΕΚ.
            
         
               (3)
            
            
               Η Επιτροπή μπορεί να αποφασίσει ότι ένα εθελοντικό εθνικό ή διεθνές σύστημα αποδεικνύει ότι ορισμένα φορτία βιοκαυσίμων συμμορφώνονται με τα κριτήρια αειφορίας που ορίζονται στο άρθρο 17 παράγραφοι 3 έως 5 της οδηγίας 2009/28/ΕΚ ή ότι ένα εθελοντικό εθνικό ή διεθνές σύστημα για τη μέτρηση της μείωσης των εκπομπών αερίων θερμοκηπίου περιλαμβάνει ακριβή δεδομένα για τους σκοπούς του άρθρου 17 παράγραφος 2 της εν λόγω οδηγίας.
            
         
               (4)
            
            
               Όταν οικονομικός φορέας υποβάλλει αποδείξεις ή δεδομένα που έχουν αποκτηθεί στο πλαίσιο εθελοντικού συστήματος αναγνωρισμένου από την Επιτροπή, στον βαθμό που καλύπτεται από την απόφαση αναγνώρισης, το κράτος μέλος θα πρέπει να μην απαιτεί από τον προμηθευτή να υποβάλει περαιτέρω αποδείξεις ότι τήρησε τα κριτήρια αειφορίας.
            
         
               (5)
            
            
               Το σύστημα «Scottish Quality Farm Assured Combinable Crops Limited» είχε αναγνωριστεί με την εκτελεστική απόφαση 2012/427/ΕΕ της Επιτροπής (3) για συγκεκριμένο κατάλογο καλλιεργειών. Στις 30 Ιουνίου 2014 το εν λόγω σύστημα υπέβαλε στην Επιτροπή αίτημα να αναγνωριστεί για επέκταση του καταλόγου των καλλιεργειών. Το επικαιροποιημένο σύστημα καλύπτει όλα τα σιτηρά και τους ελαιούχους σπόρους που παράγονται στο βόρειο τμήμα της Μεγάλης Βρετανίας μέχρι το πρώτο σημείο παράδοσης των εν λόγω καλλιεργειών. Το αναγνωρισμένο σύστημα θα πρέπει να είναι διαθέσιμο στην πλατφόρμα διαφάνειας που συστάθηκε στο πλαίσιο της οδηγίας 2009/28/ΕΚ.
            
         
               (6)
            
            
               Μετά από αξιολόγηση του συστήματος «Scottish Quality Farm Assured Combinable Crops Limited» διαπιστώθηκε ότι αυτό καλύπτει επαρκώς τα κριτήρια αειφορίας που ορίζονται στο άρθρο 7β παράγραφοι 3, 4 και 5 της οδηγίας 98/70/ΕΚ και στο άρθρο 17 παράγραφοι 3, 4 και 5 της οδηγίας 2009/28/ΕΚ, καθώς και ότι μέχρι το πρώτο σημείο παράδοσης των εν λόγω καλλιεργειών εφαρμόζεται μέθοδος ισοζυγίου μάζας, σύμφωνα με τις απαιτήσεις του άρθρου 7γ παράγραφος 1 της οδηγίας 98/70/ΕΚ και του άρθρου 18 παράγραφος 1 της οδηγίας 2009/28/ΕΚ. Το σύστημα παρέχει ακριβή δεδομένα για δύο στοιχεία που είναι απαραίτητα για τους σκοπούς του άρθρου 7β παράγραφος 2 της οδηγίας 98/70/ΕΚ και του άρθρου 17 παράγραφος 2 της οδηγίας 2009/28/ΕΚ, δηλαδή τη γεωγραφική περιοχή προέλευσης των καλλιεργειών και τις ετήσιες εκπομπές από τις μεταβολές των αποθεμάτων άνθρακα λόγω αλλαγής της χρήσης γης. Μικρό ποσοστό των μελών του συστήματος δεν πληρούν τα κριτήρια αειφορίας για μέρος των εκτάσεών τους. Το σύστημα παρουσιάζει στην οικεία διαδικτυακή βάση ελέγχου δεδομένων την κατάσταση της πλήρους ή της μερικής συμμόρφωσης των εκτάσεων των μελών του και βεβαιώνει τη συμμόρφωση των αποστελλόμενων φορτίων με τα κριτήρια αειφορίας στο διαβατήριο καλλιεργειών Scottish Quality Crops.
            
         
               (7)
            
            
               Από την αξιολόγηση του συστήματος «Scottish Quality Farm Assured Combinable Crops Limited» διαπιστώθηκε ότι πληροί κατάλληλα πρότυπα αξιοπιστίας, διαφάνειας και ανεξάρτητου ελέγχου.
            
         
               (8)
            
            
               Τυχόν πρόσθετα στοιχεία αειφορίας που καλύπτονται από το σύστημα «Scottish Quality Farm Assured Combinable Crops Limited» δεν συνεκτιμώνται στο πλαίσιο της παρούσας απόφασης. Αυτά τα πρόσθετα κριτήρια αειφορίας δεν είναι υποχρεωτικά για την απόδειξη της συμμόρφωσης με τις απαιτήσεις αειφορίας που ορίζονται στις οδηγίες 98/70/ΕΚ και 2009/28/ΕΚ.
            
         
               (9)
            
            
               Ως εκ τούτου, θα πρέπει να καταργηθεί η εκτελεστική απόφαση 2012/427/ΕΕ, με την οποία αναγνωρίζεται το σύστημα για πιο περιορισμένο φάσμα καλλιεργειών.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την αειφορία των βιοκαυσίμων και βιορευστών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το εθελοντικό σύστημα «Scottish Quality Farm Assured Combinable Crops Limited» (εφεξής «το σύστημα»), για το οποίο υποβλήθηκε αίτηση αναγνώρισης στην Επιτροπή, στις 30 Ιουνίου 2014, για επέκταση του καταλόγου καλλιεργειών, αποδεικνύει μέσω του οικείου διαβατηρίου καλλιεργειών Scottish Quality Crops ότι τα αποστελλόμενα φορτία πρώτων υλών συμμορφώνονται με τα κριτήρια αειφορίας που ορίζονται στο άρθρο 17 παράγραφοι 3, 4 και 5 της οδηγίας 2009/28/ΕΚ και στο άρθρο 7β παράγραφοι 3, 4 και 5 της οδηγίας 98/70/ΕΚ.
   Το σύστημα περιλαμβάνει ακριβή δεδομένα για τους σκοπούς του άρθρου 17 παράγραφος 2 της οδηγίας 2009/28/ΕΚ και του άρθρου 7β παράγραφος 2 της οδηγίας 98/70/ΕΚ, στον βαθμό που αφορούν ετήσιες εκπομπές οφειλόμενες σε μεταβολές του αποθέματος άνθρακα λόγω αλλαγής της χρήσης γης (e
         l
      ), οι οποίες αναφέρονται στο παράρτημα IV μέρος Γ σημείο 1 της οδηγίας 98/70/ΕΚ και στο παράρτημα V μέρος Γ σημείο 1 της οδηγίας 2009/28/ΕΚ και για τις οποίες αποδεικνύει ότι έχουν μηδενική τιμή, καθώς και τη γεωγραφική περιοχή που αναφέρεται στο παράρτημα IV μέρος Γ σημείο 6 της οδηγίας 98/70/ΕΚ και στο παράρτημα V μέρος Γ σημείο 6 της οδηγίας 2009/28/ΕΚ.
   Το σύστημα μπορεί να χρησιμοποιείται μέχρι το πρώτο σημείο παράδοσης των σχετικών φορτίων ως τεκμήριο συμμόρφωσης σύμφωνα με το άρθρο 7γ παράγραφος 1 της οδηγίας 98/70/ΕΚ και με το άρθρο 18 παράγραφος 1 της οδηγίας 2009/28/ΕΚ.
   Άρθρο 2
   Η απόφαση ισχύει για περίοδο πέντε ετών από την έναρξη ισχύος της. Σε περίπτωση που, μετά την έκδοση της παρούσας απόφασης, το σύστημα υποστεί στο περιεχόμενό του αλλαγές που θα μπορούσαν να επηρεάσουν τη βάση της παρούσας απόφασης, οι αλλαγές αυτές κοινοποιούνται αμελλητί στην Επιτροπή. Η Επιτροπή αξιολογεί τις κοινοποιηθείσες αλλαγές προκειμένου να διαπιστώσει κατά πόσο το σύστημα εξακολουθεί να καλύπτει επαρκώς τα κριτήρια αειφορίας για τα οποία έχει αναγνωριστεί.
   Σε περίπτωση που αποδειχθεί σαφώς ότι το σύστημα δεν έχει θέσει σε εφαρμογή κάποια στοιχεία που θεωρούνται καθοριστικά για την παρούσα απόφαση και εφόσον έχει συντελεστεί σοβαρή και διαρθρωτική παραβίαση των εν λόγω στοιχείων, η Επιτροπή δύναται να ανακαλέσει την παρούσα απόφαση.
   Άρθρο 3
   Η εκτελεστική απόφαση 2012/427/ΕΕ καταργείται.
   Άρθρο 4
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 9 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 350 της 28.12.1998, σ. 58.
   
      (2)  ΕΕ L 140 της 5.6.2009, σ. 16.
   
      (3)  Εκτελεστική απόφαση 2012/427/ΕΕ της Επιτροπής, της 24ης Ιουλίου 2012, σχετικά με την αναγνώριση του συστήματος «Scottish Quality Farm Assured Combinable Crops Limited» για την απόδειξη της συμμόρφωσης με τα κριτήρια αειφορίας στο πλαίσιο των οδηγιών του Ευρωπαϊκού Κοινοβουλίου και του Συμβουλίου 98/70/ΕΚ και 2009/28/ΕΚ (ΕΕ L 198 της 25.7.2012, σ. 17).